

Napirend:

### Előterjesztés a „*közösségi szinten irányított városi helyi fejlesztések megvalósítására irányuló helyi akciócsoportok megalakításáról*”

**a TOP -7. Prioritáshoz kapcsolódva**

Tisztelt Közgyűlés!

A Nemzetgazdasági Minisztérium Regionális Fejlesztési Programok Irányító Hatósága regisztrációt hirdetett a Terület- és Településfejlesztési Operatív Program (továbbiakban ***TOP***) 7. prioritási tengelye keretében elérhető „*Közösségi szinten irányított városi helyi fejlesztések (****C****ommunity-****l****ed* ***L****ocal* ***D****evelopment*, továbbiakban***CLLD*** *) megvalósítása érdekében létrejövő* ***h****elyi* ***a****kció****cs****oportok (továbbiakban* ***HACS****) megalakítására.”*

A partnerségen alapuló helyi akciócsoportok a helyi szükségleteket és lehetőségeket feltárva ösztönzik a helyi szereplők együttműködését és tudatosságát, amellyel hozzájárulnak a helyi társadalom megújításához. A regisztrált helyi közösségeknek lehetőségük nyílik a 1303/2013/EU Rendelet és a *TOP 7. prioritása* feltételeinek megfelelő ***helyi fejlesztési stratégia*** kialakítására.

A *CLLD* megvalósítására megnyíló felhívás kerete 45,64 Mrd Ft, amelyből a megvalósításra kiválasztásra kerülő stratégia alapján, helyi akciócsoportonként maximálisan felhasználható forrás ***18 001-60 000 fő*** lakónépességű akcióterület esetében ***800 millió Ft***. A helyi fejlesztési stratégia megvalósítására jóváhagyott forrás felhasználásáról a helyi akciócsoport egy előzetesen elfogadott értékelési és döntéshozatali mechanizmus alapján fog rendelkezni.

A TOP 7. prioritási tengely ún. ERFA intézkedése ***a kulturális és közösségi terek infrastrukturális fejlesztésére,*** az ún. ESZA intézkedése ***a helyi közösségszervezésre irányul.***

Az elvárt eredmények:

* az integrált, közösségközpontú, alulról építkező, helyi partnerségen alapuló városfejlesztési programok kialakítása;
* a közösségi kapacitások fejlesztése és az innováció ösztönzése (beleértve a társadalmi innovációt is);
* a közösségi irányítás elősegítése a közösségen belüli részvétel növelésével;
* a tartalmas szabadidő-eltöltés lehetőségeinek megteremtése;
* innovatív, egymással és a környezetükkel együttműködni képes, önmagáért tenni akaró és tenni tudó, kezdeményező közösségek, mindezek által fenntartható települések létrejötte.

A helyi akciócsoport szervezetében kizárólag az a települési önkormányzat, valamint azok a civil szervezetek, egyházi jogi személyek (belső egyházi jogi személy) és gazdálkodó szervezetek vehetnek részt, akik, illetve amelyek legalább az irányító hatóság által kiadott közlemény közzétételekor már rendelkeznek székhellyel vagy telephellyel a lefedni kívánt helyi fejlesztési stratégia tervezési területét jelentő településen.

A helyi akciócsoport szervezete ***konzorcium*** vagy egyesület formájában jöhet létre, ***minimum 10 partner***rel. A megalakuló városi HACS szervezetben – a felhívás feltételeinek eleget téve – a három csoportosulás (közszféra, civilek, vállalkozások) képviselőinek egyike sem érheti el döntéshozatali szinten a szavazati jogok 49%-ot meghaladó arányát.

Az ily módon létrehozott közösségnek regisztrálnia kell az irányító hatóságnál. A szerveződési szándékot és a regisztrációhoz szükséges dokumentumokat (nyilatkozatokat, együttműködési megállapodásokat, alakuló ülés jegyzőkönyvét, konzorciumi vezető nyilatkozatait, stb.) ***2016. május 31-ig*** kell az Irányító Hatóságnak benyújtani.

A fenti feltételeknek eleget téve javaslom, hogy a városi HACS szervezet megalakítására vonatkozóan az Önkormányzat vállaljon kezdeményező szerepet, továbbá javaslom, hogy az így létrejövő ***Helyi Közösség konzorciumi formában működjön***, amelynek vezetője Eger Megyei Jogú Város Önkormányzata legyen.

Kérem a Tisztelt Közgyűlést, támogassa a TOP 7. prioritás keretében a városi *helyi akciócsoport* (HACS) megalakítását az Önkormányzat konzorciumi vezetőként történő részvételével, valaminthagyja jóvá a pályázatban való részvételt!

Eger, 2016. május 9.

Habis László s.k.

polgármester

**Határozati javaslat:**

**1. Eger Megyei Jogú Város Önkormányzata Közgyűlése támogatja a TOP 7. prioritás keretében a helyi akciócsoport megalakítását az Önkormányzat konzorciumi vezetőként történő részvételével, valamint jóváhagyja a pályázatban való részvételt.**

**2. Eger Megyei Jogú Város Önkormányzata Közgyűlése felhatalmazza a Polgármestert a regisztrációhoz és a pályázat benyújtásához szükséges jognyilatkozatok és együttműködési megállapodások aláírására, valamint a további szükséges intézkedések megtételére.**

**Felelős: Dr. Kovács Luca jegyző megbízásából**

**Protovinné Zsilinszky Erzsébet**

**Tóth Ferenc**

**Határidő: regisztráció benyújtására 2016. május 31.; pályázat benyújtására a közzétételben foglaltak szerint**